जनसंवाद में CM को झेलना पड़ रहा विरोध; विरोधियों को बैठे-बिठाए मिल रहे मुद्दे
Haryana Manohar Lal Khattar Jan Samvad Controversy. Follow Sirsa Latest News, Reports and Updates On Dainik Bhaskar (दैनिक भास्कर) हरियाणा में CM मनोहर लाल खट्‌टर से 'जन संवाद' करवाने की BJP की रणनीति सवालों में घिर गई है। इसकी वजह हाल ही में सिरसा में हुए विवाद हैं।
हरियाणा में लोकसभा और विधानसभा चुनाव से पहले CM मनोहर लाल खट्‌टर से 'जन संवाद' करवाने की BJP की रणनीति सवालों में घिर गई है। इसकी वजह हाल ही में सिरसा में हुए विवाद हैं। जिसमें एक महिला सरपंच ने सिर से दुपट्‌टा निकालकर CM के पैरों में फेंक दिया। जनसंवाद में एक AAP नेता को CM ने मारपीट कर बाहर निकालने को कह दिया।
लोगों से डायरेक्ट कनेक्ट के मकसद के बजाय जन संवाद से विरोधियों को हमलावर होने के मौके मिल रहे हैं। सिरसा जिला वैसे भी BJP के लिए हमेशा चुनौती भरा रहा है। सियासी जमीन तलाशने की कोशिश में अब CM के जनसंवाद में हुए विवाद के बाद राजनीतिक परेशानी और बढ़ती नजर आ रही है। CM की मंशा और पार्टी की रणनीति के उलट BJP आलोचनाओं से घिर रही है।
हरियाणा CM के जनसंवाद में 3 दिन में 3 विवाद पढ़िए
13 मई- खैरेकां में सीएम के जनसंवाद के दौरान AAP नेताओं ने सीएम के मांग पत्र सौंपना चाहा। मगर, CM से मुलाकात न करवाने पर उन्होंने नारेबाजी कर दी। पुलिस ने उन्हें जबरदस्ती जनसंवाद कार्यक्रम से उठाकर हिरासत में ले लिया। इस दौरान पुलिस ने डंडे भी मारे। नशे पर बोलने पर एक महिला को सीएम ने चुप करवा दिया और कहा कि सीखी-सिखाई आ जाते हो, चुप करके बैठ जाओ।
14 मई- डबवाली में जनसंवाद के दौरान किसान सीएम से मिलना चाहते थे। पिछले हंगामे को देखते हुए पुलिस ने रोक लिया। विवाद बढ़ने पर पुलिस ने किसानों को लाठियां मारी। इस विवाद में कुछ किसानों को चोटें भी आई। आप नेता कुलदीप गदराना जनसंवाद में बोलने लगे तो सीएम ने कहा कि ये आम आदमी पार्टी का कार्यकर्ता है, इसे उठाकर ले जाओ, पीटो, ये राजनीति करने आया है।
15 मई- बणी गांव की सरपंच नैना झोरड़ मंच पर पहुंची। वह पूर्व सरपंच के झगड़े की शिकायत देने गई थी। वहां अचानक नैना ने अपना दुपट्‌टा निकाला और CM के पैरों में फेंक दिया। यह देख वहां तैनात महिला पुलिस ने नैना को पकड़कर जबरन स्टेज से नीचे उतार दिया।
इस मामले की 2 तस्वीरें देखिए...
सिरसा BJP के लिए चुनौती क्यों?
सिरसा जिले में 5 विधानसभा सीटें हैं। इनमें BJP का एक भी विधायक नहीं है। डबवाली में कांग्रेस, ऐलनाबाद में इनेलो, सिरसा में हलोपा, कालांवाली में कांग्रेस और रानियां से निर्दलीय विधायक रणजीत सिंह चौटाला है। रणजीत चौटाला सरकार में शामिल हैं और मंत्री भी हैं, लेकिन उसका BJP को ज्यादा फायदा नहीं है।
2019 के चुनावों के बाद से भाजपा सिरसा में निरंतर कमजोर होती गई है। विधानसभा चुनावों से कुछ महीने पहले सेतिया परिवार के भाजपा छोड़ने के बाद सिरसा विधानसभा सीट में पार्टी के पास कोई जनाधार वाला नेता नहीं रहा।
इसका अंदाजा इसी बात से लगाया जा सकता है कि 2019 के विधानसभा चुनाव में लहर के बावजूद पार्टी के उम्मीदवार प्रदीप रातुसरिया तीसरे स्थान पर रहे। जबकि निर्दलीय उम्मीदवार गोकुल सेतिया दूसरे स्थान पर रहे और हलोपा विधायक गोपाल कांडा से मात्र 600 वोट से हारे।
किसान आंदोलन के समय ऐलनाबाद हलके से 2 बार चुनाव लड़ चुके पवन बैनीवाल ने पार्टी छोड़कर कांग्रेस का हाथ थाम लिया। सिरसा के हलोपा विधायक गोपाल कांडा के भाई गोविंद कांडा पार्टी में शामिल हुए और भाजपा की टिकट पर चुनाव लड़ा और दूसरे नंबर पर रहे।
विधायक गोपाल कांडा पार्टी को बाहर से समर्थन दे रहे हैं। कांडा अपनी अवसरवादी राजनीति के लिए जाने जाते हैं। कभी वे हुड्‌डा की सरकार में गृह मंत्री भी रहे हैं।
सिरसा को लेकर बैचेन क्यों भाजपा?
हरियाणा में लोकसभा चुनावों में 1 साल शेष रह गया है। विधानसभा चुनाव भी डेढ़ साल होने हैं। जहां से BJP के विधायक हैं, वहां एंटी इनकंबेसी का डर है। इसकी भरपाई भाजपा नई सीटों से करना चाहती है। सिरसा में भाजपा कोई MLA नहीं, इसलिए वहां दांव खेलने की कोशिश की थी। यहां BJP के आगे नेतृत्व संकट भी है।
मौजूदा समय में डबवाली सीट पर केवल भाजपा के जिलाध्यक्ष आदित्य चौटाला ही एक ऐसे उम्मीदवार है, जिनका अपना राजनीतिक वजूद है। वहीं यहां से अभी सुनीता दुग्गल BJP की सांसद हैं। मगर लोकसभा उम्मीदवार पर सांसद की कारगुजारी के अलावा राज्य सरकार की एंटी इनकंबेसी का असर पड़ सकता है।
पुराने नेता भी हुए नाराज
सिरसा में सीएम के जनसंवाद कार्यक्रम में भाजपा के पुराने नेताओं को भी तवज्जो नहीं मिली। BJP ने नए युवा और अपने विश्वासपात्र नेताओं को इन कार्यक्रमों की कमान सौंपी। सीएम के एयरपोर्ट पर स्वागत कार्यक्रम में ये नाराज नेता शामिल नहीं हुए। नाराजगी जताने के लिए इन्होंने शहर में एक पूर्व महिला चेयरपर्सन के घर पर मीटिंग भी की।
जिसमें कि नाराज भाजपा नेताओं के एक गुट का प्रतिनिधित्व करते हुए एक पूर्व चेयरमैन ने कार्यक्रम न पहुंचने की शपथ भी दिलाई। जिस कारण तीन दिनों तक किसी भी नेता ने सीएम से मुलाकात नहीं की। वहीं BJP सूत्रों के मुताबिक, इन नेताओं के राजनीतिक वजूद का पता 2019 के विधानसभा चुनावों में ही पार्टी की हार से मिल चुका है। इसी वजह से CM ने इन्हें तरजीह नहीं दी।
जनसंवाद विवाद से सिरसा में किसे लाभ?
सबसे पहला फायदा इनेलो को नजर आता है। पूर्व CM ओमप्रकाश चौटाला और उनके विधायक बेटे अभय चौटाला का यह गढ़ है। सिरसा की 24 में से 10 जिला परिषद सीटें और चेयरमैन पद उनके पास है। हालांकि हरियाणा में इनेलो के सिर्फ एक ही विधायक अभय चौटाला हैं। ऐसे में 2024 के विधानसभा और लोकसभा चुनाव में इनेलो यहां पूरी ताकत से आगे बढ़ना चाहती है।
दूसरा फायदा कांग्रेस को होगा। हरियाणा में कांग्रेस प्रमुख विपक्षी दल है। कांग्रेस ने 2014 में 15 सीटों के मुकाबले 2019 में 31 सीटें जीती। ऐसे में एंटी इनकंबेसी के चलते सबसे बड़े दल के रूप में उन्हें फायदा मिल सकता है।
तीसरे नंबर पर आम आदमी पार्टी है। सिरसा की 24 जिला परिषद में से AAP ने 6 सीटें जीती। ऐसे में विधानसभा चुनाव में वह सिरसा से बड़ी मौजूदगी दर्ज करवा सकते हैं।
चौथे नंबर पर जननायक जनता पार्टी (JJP) भी पीछे नहीं रहेगी। वह BJP के साथ सरकार में है लेकिन अगर वह सिरसा में अलग होकर चुनाव लड़ती है तो चौटाला परिवार होने की वजह से अजय चौटाला और उनके डिप्टी सीएम बेटे दुष्यंत चौटाला के दबदबे का फायदा मिलेगा।